## Pravilnik o odobrenju za obavljanje djelatnosti javnog cestovnog prijevoza i kolodvorskih usluga

### NN 10/2003 (21.1.2003.), Pravilnik o odobrenju za obavljanje djelatnosti javnog cestovnog prijevoza i kolodvorskih usluga

# MINISTARSTVO POMORSTVA, PROMETA I VEZA

138

Na
temelju članka 7. Zakona o prijevozu u cestovnom prometu (»Narodne novine« br.
36/98. i 83/02) ministar pomorstva, prometa i veza donosi

## PRAVILNIK

### o odobrenju za obavljanje djelatnosti javnog cestovnog prijevoza i kolodvorskih usluga

OPĆE
ODREDBE

Članak
1.

Ovim pravilnikom uređuje se postupak izdavanja
odobrenja za obavljanje djelatnosti javnog cestovnog prijevoza i kolodvorskih
usluga, obrasci odobrenja, te sadržaj, oblik i način vođenja upisnika
odobrenja.

Članak 2.

Odobrenje može dobiti pravna ili fizička osoba koja
je registrirana za obavljanje javnog cestovnog prijevoza, odnosno kolodvorskih
usluga, te ako ispunjava uvjete iz Zakona o prijevozu u cestovnom prometu (u
daljnjem tekstu: Zakon).

POSTUPAK IZDAVANJA ODOBRENJA

Članak
3.

Pravna
ili fizička osoba podnosi zahtjev za izdavanje odobrenja za obavljanje
linijskog i slobodnog prijevoza putnika, pri­jevoz tereta, autotaksi prijevoza
u unutarnjem javnom cestovnom prometu, te kolodvorske usluge, uredu državne
uprave u županiji, odnosno upravnom tijelu Grada Zagreba nadležnom za poslove
prometa, a zahtjev za izdavanje odobrenja za obavljanje linijskog i slobodnog
prijevoza putnika, te prijevoza tereta u među­narodnom javnom cestovnom prometu
Ministarstvu pomorstva, prometa i veza.

Članak
4.

Zahtjev
iz članka 3. ovoga Pravilnika mora sadržavati:

– ime i
prezime, te prebivalište za fizičku osobu, odnosno naziv tvrtke i sjedište za
pravnu osobu,

– točan
navod vrste prijevoza za koje se traži odobrenje,

– broj
motornih vozila za koje se traži izvod odobrenja,

–
podatke o broju prikolica,

–
pisane dokaze o ispunjavanju uvjeta iz Zakona.

Članak 5.

Ured državne
uprave u županiji, odnosno upravno tijelo Grada Zagreba nadležno za poslove
prometa i Ministarstvo pomorstva, prometa i veza (u daljnjem tekstu: nadležna
tijela) izdat će odobrenje, odnosno rješenje kojim se odbija izdavanje rješenja.

Odobrenje
se izdaje na rok od pet godina. Za obavljanje jav­nog cestovnog prijevoza
izdaje se izvod odobrenja za pojedino vozilo na rok važenja odobrenja.

Odobrenje
i izvod odobrenja nisu prenosivi.

Izvornik
odobrenja nalazi se u sjedištu prijevoznika, odnosno pravne ili fizičke osobe
koja obavlja kolodvorske usluge. Pri obav­ljanju prijevoza, odnosno tijekom vožnje
u vozilu se mora nalaziti izvod odobrenja za to vozilo.

Članak 6.

Ispunjavanje
Zakonom propisanih uvjeta prijevoznik doka­zuje:

1. da
je registriran za obavljanje djelatnosti: obrtnicom, odnosno rješenjem trgovačkog
suda o upisu u trgovački registar,

2. da ima odgovarajuću stručnu osposobljenost:
uvjerenjem o stručnoj osposobljenosti, svjedodžbom, odnosno diplomom i dokazom
o radnom iskustvu, za ovlaštenu osobu odgovornu za prijevoz,

3. da ima potrebni broj vozila: ovjerenom kopijom
prometne dozvole, ovjerenom kopijom ugovora o leasingu ili zakupu vozila, za
svako vozilo kojim će obavljati djelatnost,

4. da ima odgovarajući parkirališni prostor:

– izvatkom iz zemljišnih knjiga ne starijim od 30
dana, odnosno drugom odgovarajućom ispravom o vlasništvu ili ugovorom o zakupu,

– suglasnošću nadležnog tijela o ispunjavanju
posebnih uv­jeta za parkiranje vozila za međunarodni javni cestovni prije­voz,
odnosno za unutarnji javni cestovni prijevoz utvrđivanjem tih uvjeta po službenoj
dužnosti, u postpuku izdavanja odobrenja,

5. da ima financijsku sposobnost, jednom od sljedećih
isprava:

– garancijom banke ili druge financijske institucije
koja mora sadržavati jamstvo da banka ili druga financijska institucija jamči
za financijske obveze prijevoznika do propisanog iznosa,

– izvatkom iz zemljišnih knjiga ne starijim od 30
dana iz kojeg je vidljivo da pravna ili fizička osoba koja podnosi zahtjev
raspolaže nekretninom koja nije opterećena pravom tereta u propisanom iznosu.
Uz izvadak je potrebno priložiti procjenu nekretnine,

–
potvrdu osiguravajućeg društva o osiguranju sredstava u propisanom iznosu.

6. da nije kažnjavan: potvrdom od nadležnog suda,
odnosno suda časti nadležne komore da mu nije pravomoćnom sudskom presudom izrečena
mjera zabrane obavljanja djelatnosti javnog cestovnog prijevoza,

7. da ispunjava uvjete iz članka 81. Zakona za
djelatnost kolodvorskih usluga: uporabnom dozvolom.

Članak 7.

Nadležna tijela iz članka 5. ovog Pravilnika
dostavljaju kopiju odobrenja Ministarstvu pomorstva, prometa i veza (Uprava ces­tovnog
prometa i Uprava inspekcijskih poslova), Državnom inspektoratu, Hrvatskoj
gospodarskoj komori i Hrvatskoj obrt­ničkoj komori.

Članak 8.

Prijevoznik mora, u slučaju promjene podataka vezanih
uz uvjete za dobivanje odobrenja u roku od osam dana po promjeni izvijestiti
nadležno tijelo.

Za promjenu podataka podnosi se pisani zahtjev nadležnom
tijelu u kojem se navodi koji se podaci mijenjaju, te se u tu svrhu prilažu
odgovarajući dokazi.

Ako se mijenjaju podaci o vozilu izdaje se novi izvod
odobrenja za predmetno vozilo.

Članak 9.

U slučaju gubitka, krađe ili uništenja odobrenja ili
izvoda odobrenja, prijevoznik mora u roku od osam dana izvršiti objavu u Službenom
listu Republike Hrvatske.

Po predočenju dokaza o objavi prijevozniku će se
izdati duplikat odobrenja ili izvoda odobrenja.

OBRAZAC
ODOBRENJA

Članak
10.

Obrazac odobrenja sadrži: grb Republike Hrvatske,
naziv nadležnog tijela koje izdaje odobrenje, broj odobrenja, ime i prezime, te
prebivalište, odnosno naziv i sjedište prijevoznika, vrstu prijevoza za koju se
izdaje odobrenje, mjesto i datum izdavanja odobrenja, rok važenja, žig nadležnog
tijela i potpis odgovorne osobe.

Na izvod odobrenja za pojedino vozilo se pored
podataka navedenih u stavku 1. ovoga članka upisuju i podaci o vozilu: marka i
tip, broj šasije, te registarska oznaka vozila.

Odobrenje se tiska na formatu A4, a izvod odobrenja
ima dva dijela sljedećih dimenzija: kada je otklopljen 148x105 milimetra, a
kada je preklopljen 74x105 milimetra.

Obrazac odobrenja i izvod odobrenja moraju biti
tiskani na posebno zaštićenom papiru koji ima: vodeni žig, UV zaštitu i
hologramsku zaštitu.

Obrazac odobrenja i izvod odobrenja sastavni su dio
ovoga Pravilnika.

Članak 11.

Obrazac odobrenja za kolodvorske usluge sadrži: grb
Republike Hrvatske, naziv nadležnog tijela koje izdaje odobrenje, broj
odobrenja, ime i prezime, te prebivalište, odnosno naziv i sjedište pravne ili
fizičke osobe, mjesto i datum izdavanja odobrenja, rok važenja, žig nadležnog
tijela i potpis odgovorne osobe.

Obrazac odobrenja sastavni je dio ovoga Pravilnika.

Članak 12.

Obrasci odobrenja i izvoda odobrenja za sve vrste
prijevoza u unutarnjem javnom cestovnom prometu su svijetlo smeđe boje.

Obrasci odobrenja i izvoda odobrenja za sve vrste
prijevoza u međunarodnom javnom cestovnom prometu su svijetlo plave boje.

Obrazac odobrenja za kolodvorske usluge je bijele
boje.

SADRŽAJ, OBLIK I NAČIN VOĐENJA
UPISNIKA ODOBRENJA

Članak
13.

Nadležno
tijelo je dužno voditi upisnik o izdanim odobrenjima za javni cestovni prijevoz
i upisnik o izdanim odobrenjima za kolodvorske usluge.

Upisnik o izdanim odobrenjima vodi se na obrascu veličine
A4 s odgovarajućim sadržajem uvezenim u knjigu.

Obrasci upisnika iz stavka 1. ovoga članka tiskani su
uz ovaj Pravilnik i čine njegov sastavni dio.

Upisnici o izdanim odobrenjima mogu se voditi i na računalu
u istovjetnom obliku i sadržaju.

Ako se upisnici o izdanim odobrenjima vode na računalu
obavezno se ispisuju i uvezuje u knjigu.

Upisnici o izdanim odobrenjima su javni.

Članak 14.

Upisnik izdanih odobrenja za javni cestovni prijevoz
sadrži: redni broj, ime i prezime, te prebivalište ili naziv i sjedište
prijevoznika, vrstu odobrenja, broj odobrenja, datum izdavanja i rok važenja.

Upisnik izdanih odobrenja za kolodvorske usluge sadrži:
red­ni broj, ime i prezime, te prebivalište ili naziv i sjedište fizičke ili
pravne osobe koja obavlja kolodvorske usluge, broj odobrenja, datum izdavanja i
rok važenja.

PRIJELAZNE I ZAVRŠNE ODREDBE

Članak
15.

Danom
stupanja na snagu ovoga Pravilnika prestaje važiti Pra­­vilnik o izdavanju
licence za obavljanje međunarodnog cestov­nog prijevoza (»Narodne novine« br.
30/92, 46/92, 82/92, 9/93, 7/94, 57/94 i 81/99).

Članak
16.

Ovaj
Pravilnik stupa na snagu osmog dana od dana objave u »Narodnim novinama«.

Klasa:
011/01/02-02/50
Urbroj: 530-01-02-1
Zagreb, 19. prosinca 2002.

Ministar
**Roland Žuvanić**, v. r.

if !supportEmptyParas endif

if !supportEmptyParas endif

![](dodatni/375282.gif)
![](dodatni/375283.gif)
![](dodatni/375284.gif)
![](dodatni/375285.gif)
![](dodatni/375286.gif)
![](dodatni/375287.gif)
![](dodatni/375288.gif)

Pravilnik, NN 10/2003-138